Der er nu forøget risiko for tørke flere steder i landet.

April i år har indtil videre budt på en ægte blandet landhandel af vejr. Måneden startede med en ustadig og efterårsagtig periode, med blæst og store mængder regn, før et kort vinterligt indslag gav sne flere steder. Op til påske ændrede vejret sig igen markant, og blev mere forårsagtigt med høj sol og lunt vejr. April er vejrmæssigt kendt som kontrasternes måned, og det har april i år i den grad levet op til. Efterårsagtig start April fulgte en rekordtør og solrig marts, men fra start kørte måneden i det helt modsatte spor. Vejret tog en stor drejning, og gik fra flot og langvarigt forårsvejr til ustadigt efterårsvejr. I den første tredjedel af april kom der næsten en hel måneds nedbør. Normalt kommer der omkring 38 millimeter nedbør i april, men allerede efter en uge var der faldet 33 millimeter. Nedbøren kom i forbindelse med mange lavtryk, som passerede landet med regn og rusk. Blæsende var det i den grad, og der var fem dage, hvor der et eller andet sted i landet blev målt vindstød af stormstyrke. Koldeste start i ni år - sne mange steder De mange lavtryk, som var inde og passere landet, kom ikke kun med regn og rusk, men også kulde. Faktisk var det så koldt, at det blev til den koldeste start på april måned i ni år. Middeltemperaturen de første 10 dage af april var lavere end middeltemperaturen i både januar og februar. Det var dog ikke kun temperaturen, som mindede mere om vinter end forår, men også selve vejret. Flere dage vågnede mange op til snedækkede landskaber, som egentligt passede bedre i juletiden end i april. Især i Vendsyssel blev det til store mængder sne, da flere kraftige snebyger fredag 8. april gav op til 15 centimeter sne i Sæby. Forårsvejret vendte tilbage i påskeferien Med påskeferien kom forårsvejret tilbage igen, hvor det ustadig og kolde vejr blev skubbet væk og erstattet af sol og varme. Dagsmiddeltemperaturen gik fra 1 grad i starten af måneden og helt op til knap 10 grader i går. Samtidig er dagstemperaturen også steget med 10 grader. Dog er der stadig nattefrost, hvilket er normalt for årstiden. Tirsdag nåede temperaturen 19 grader i Midtjylland, hvilket er 12 grader varmere end i starten af måneden. Forårsvejret er også kommet med tørvejr, og det kan ses i det landsdækkende tørkeindeks. Tørken kommer snigende Det landsdækkende tørkeindeks har sneget sig op over 6, hvilket betyder at der er en forøget risiko for tørke. Det lune og tørre forårsvejr ser ud til at fortsætte lidt endnu - dog med mulighed for lidt regn i weekenden.